་གི ནང་མཆོད་མི་བླུགས་པ་མན་ངག་དང་པོ་སྟེ་སྔོན་གྱི་གཏམ་རྒྱུད་དང་སྦྱོར་རོ། །ཕྱིའི་མཆོད་པ་རྣམས་བསང་སྦྱང་བསྐྱེད་བྱིན་གྱིས་རློབ་ཀྱི་གཏོར་མ་བྱིན་གྱིས་མི་རློབ་པ་གཉིས་པ། གཙོ་བོ་གསུམ་གྱི་སྐྱེ་མཆེད་དྲུག་དང་གནས་གསུམ་བྱིན་གྱིས་རློབ་ཀྱི་འཁོར་རྣམས་མི་རློབ་པ་གསུམ་པ། གཙོ་བོ་གསུམ་ལ་རྣམ་སྣང་སོགས་ཀྱི་རྒྱས་འདེབས་ཀྱི་འཁོར་རྣམས་ལ་མི་འདེབས་པ་བཞི་པ། དེ་ནས་གོང་གི་ཁྱད་པར་གསུམ་བྱ་བ་བདུན་པ་མཆོད་པའི་ཚེ་སྔགས་ཀྱི་གོ་རིམ་བཞིན་གཏོར་མའི་ནང་དུ་རྫས་རྣམས་བླུགས་པ་བརྒྱད་པ། འདོད་པ་བསྒོ་བ་བྱའི་སྨོན་ལམ་མི་འདེབས་པ་དགུ་པ། ཆང་ཕལ་པས་འཐོར་འཐུང་བྱིན་ལ། སརྦ་དུཥྚཱན་གཙྪ། སརྦ་བྷཱུ་ཏ་གཙྪ། ཞེས་དང་། ཨཥྚ། སུམྦྷ་ནི་ཟློས་ཤིང་རོལ་མོ་དྲག་ཏུ་བྱས་ནས་གཏོར་མ་སྒོ་དྲུང་དུ་དོར་བ་མན་ངག་བཅུ་པ་སྟེ་མི་འདྲ་བའི་ཁྱད་པར་ཡིན་ལ། མགྲོན་གྱི་གཙོ་བོ་གསུམ་ནི་འཇིག་རྟེན་ན་དགའ་སྟོན་ཆེན་པོ་བྱེད་པའི་ཚེ་འབངས་ཕལ་པ་རྣམས་གནོན་པ་ལ་རྒྱལ་པོ་གདན་འདྲེན་པ་བཞིན། འདིར་ཡང་འབྱུང་པོའི་རིགས་ཚད་མེད་པ་རྣམས་རིགས་གསུམ་དུ་བསྡུས་ནས། དེ་རྣམས་རང་རང་གི་དམ་ཚིག་ལས་མི་འདའ་བར་བྱ་བའི་ཕྱིར་རྡོ་རྗེ་གསུམ་བཞུགས་སུ་གསོལ་བ་ཡིན་ལ། འབྱུང་པོ་རྣམས་ནི་དཀྱིལ་འཁོར་གསང་སྤྱོད་ལྟ་བར་མི་དབང་བ་ཁོ་ན་ཡིན་ནོ་ཞེས་སྨྲ་བ་ནི་རྣམ་པར་མ་དཔྱད་པ་ཁོ་ན་ཡིན་ཏེ། མན་ངག་དང་པོ་མི་འཐད་དེ། སྔར་བཤད་པ་ལྟར་བར་ཕུད་བླུགས་པར་གསུངས་པའི་ཕྱིར་དང་། གཏོར་མ་དེ་བདུད་རྩིར་བྱིན་གྱིས་བརླབ་དགོས་པའི་ཕྱིར་རོ། །གཉིས་པ་མི་འཐད་དེ། རྗེ་བཙུན་རྩེ་མོ། འཕགས་པ་རིན་པོ་ཆེ། སློབ་དཔོན་ནག་པོ་པ། ཉིན་འབྱུང་ཟླ་བ་རྣམས་ཀྱིས་ཕྱི་རོལ་པའི་སྐབས་ནས། གཏོར་མ་བྱིན་རླབས་རྒྱས་པར་བཤད་པའི་ཕྱིར་རོ། །གསུམ་པ་དང་བཞི་པའང་ཤིན་ཏུ་མི་འཐད་དེ། གུར་ལས་ཡེ་ཤེས་པ་དགུག་པ་དང་རིགས་བདག་གིས་རྒྱས་འདེབས་གསལ་བར་གསུངས་ཤིང་། རྗེ་བཙུན་གོང་མ་དང་། རྒྱ་གཞུང་ཐམས་ཅད་ལས་བཤད་པའི་ཕྱིར་དང་། གཞན་ཡང་དེ་དག་ཡེ་ཤེས་པར་མི་བསྒྱུར་བར་འབྱུང་པོ་ཕལ་པར་འདོད་པ་ནི་རྡོ་རྗེ་ཐེག་པའི་གཞུང་ལུགས་ལ་འདྲིས་ཆུང་བ་ཡིན་ཏེ། རྣལ་འབྱོར་ཆེན་པོ་ལུགས་ཀྱིས་ཅི་དང་ཅིར་སྣང་བ་ཐམས་ཅད་ལྷའི་རོལ་པར་ཤེས་པར་བྱའི། ཐ་མལ་པའི་སྤྱོད་པ་ནམ་ཡང་བཀག་པ་ཡིན་ལ། རང་ལྷའི་རྣལ་འབྱོར་ལ་གནས་བཞིན་པས་འབྱུང་པོ་ཐ་མལ་པ་ལ་མཆོད་པ་བྱེད་པ་ནི་ཤིན་ཏུ་མི་འཐད་དེ། སློབ་དཔོན་དཔལ་དབྱངས་ཀྱིས། རང་ཉིད་རྡོ་རྗེ་སེམས་དཔར་ཁས་འཆེ་ལ། །འཇིག་རྟེན་ལྷ་ཀླུ་དག་ལ་ཕར་མཆོད་ན། །རྐྱེན་དུ་མི་འཚམ་རྣལ་འབྱོར་ཞིང་དང་འགལ། །རྒྱལ་པོས་དམངས་ཀྱི་སྤྱོད་པ་བྱེད་པ་བཞིན། །ཞེས་བཤད་པའི་ཕྱིར་རོ། །ཁྱད་པར་གཞན་གསུམ་ནི་ཁོ་བོ་ཡང་འདོད་དོ། །བརྒྱད་པ་མཆོད་པ་བསྡུ་བ་ནི། སྐབས་འདིར་བྱས་ཀྱང་མི་འགལ་མོད། རྗེ་བཙུན་རྩེ་མོས་ཁ་བཤལ་སྦྱིན་པ་འོག་ཏུ་བཤད་པའི་རིགས་པས་དེར་བྱའོ། །དགུ་པ་མི་འཐད་དེ། རྗེ་བཙུན་རྩེ་མོས། སྨོན་ལམ་བཏབ་ལ་ཞེས་པ་དང་འགལ་བས་སོ། །མན་ངག་བཅུ་པ་སརྦ་བྷཱུ་ཏ་གཙྪ་སོགས་དང་། རོལ་མོ་དྲག་པོ་བྱེད་པ་རྗེ་བཙུན་གོང་མས་མ་བཤད་ལ། འཕགས་པ་རིན་པོ་ཆེས་བཞེད་པར་མངོན་ཡང་། བགེགས་ཕྲ་མོ་དག་བསྐྲད་པའི་ཕྱིར་ཡིན་གྱི་འབྱུང་པོ་ཉེར་བཞི་པོ་བསྐྲད་པ་མ་ཡིན་ནོ། །ཡང་རང་ལུགས་པ་ཁ་ཅིག ལེགས་གྲུབ་ལས། ཁང་པའི་ཕྱི་རོལ་ཁོར་ཡུག་ཏུ། །ལྷ་རྣམས་ཀུན་དང་འབྱུང་པོ་ལ། །གཏོར་མ་གུས་པས་དབུལ་བར་བྱ། །ཞེས་བཤད་པས། ཕྱི་རོལ་པའི་ཚེ་འདས་པའི་ལྷ་ལའང་གཏོར་མ་དབུལ་བར་འདོད་པ་ན། ལྷ་དང་འབྱུང་པོ་ཐ་དད་ཀྱི་གཏོར་མ་ཞེས་པའི་ཚིག་ལའང་དཔྱད་པ་མ་ཞུགས་པར་ཟད་ལ། ལུང་འདིའི་དོན་ཡང་ལྷ་ཕྱོགས་སྐྱོང་བཅུ་དང་འབྱུང་པོ་སྡེ་བརྒྱད་ལ། དཔུང་བཟང་ལས་གསུངས་པ་ལྟར། ཆ་གསུམ་གྱི་གཏོར་མ་འབུལ་བ་ལ་དགོས་པ་ཡིན་ནོ། །ལུགས་གཞན་ལས་འདས་གཏོར་འབུལ་བ་ཡང་བཤད་དེ། སློབ་དཔོན་ཨ་བྷ་ཡས། ཕྱིར་བྱུང་ནས་ཤར་ལ་སོགས་པའི་ཕྱོགས་རྣམས་སུ་འཆད་པར་འགྱུར་བའི་འབྱུང་པོ་ཐམས་ཅད་པའི་གཏོར་མའི་ཆོ་གས་རང་གི་འདོད་པའི་ལྷ་དང་དབང་པོ་ལ་སོགས་པ་ལ་གཏོར་མ་འབུལ་ལོ་ཞེས་པས་ཀྱང་ཤེས་སོ། །གསུམ་པ་དཀྱིལ་འཁོར་གྱི་ཆོ་གའི་ཐ་མར་སྦྱིན་པའི་གཏོར་མ་ལ་སློབ་དཔོན་པདྨ་བཛྲ་དང་། ཨ་བྷ་ཡས་ནི། གཏོར་མ་བྱིན་ནས་དཀྱིལ་འཁོར་བསྡུ་བར་བཞེད་དེ། དཀྱིལ་ཆོག་ནས་གླིང་མར། ཕྱོགས་སྐྱོང་ལ་གཏོར་མ་བཏང་། སྨོན་ལམ་གི་ཚིག་བརྗོད། དེ་ནས་ཚོན་ལ་སོགས་པའི་དངོས་པོ་རྣམས་ནང་པར་ཐོ་རངས་ལ་བསྡུ་བར་བྱ། ཞེས་དང་། རྡོ་རྗེ་ཕྲེང་བར་དེ་ནས་སློབ་མ་རྣམས་བཞག་སྟེ་ཕྱི་རོལ་དུ་ཕྱོགས་ཀྱི་གཏོར་མ་དང་མཆོད་པ་ལ་སོགས་པ་བྱས་ལ། ནང་དུ་ཞུགས་ནས་འཁོར་ལོ་ལ་ཕྱག་འཚལ་ཏེ། འཁོར་ལོའི་དབང་པོ་ལ་ཨརྒྷཾ་ལ་སོགས་པ་ཕུལ་ནས་དགེ་བ་ཡོངས་སུ་བསྔོ་སྟེ། དཀྱིལ་འཁོར་ལ་ལན་གསུམ་བསྐོར་བ་བྱས་ལ་བཅོམ་ལྡན་འདས་ལ་ཕྱོགས་པས་ཤར་སྒོར་འདུག་སྟེ། ཡི་གེ་བརྒྱ་པ་ལན་གསུམ་བརྗོད་ནས། མ་རྙེད་ཅེས་བྱ་བ་ལ་སོགས་པས་བཟོད་པར་གསོལ་ཏེ། ཨོཾ་ཁྱེད་ཀྱིས་ཞེས་བྱ་བ་ལ་སོགས་པ་དང་། ཨོཾ་ཨཱཿཧཱུྃ་བཛྲ་མུཿ ཞེས་བྱ་བས་ཡེ་ཤེས་ཀྱི་དཀྱིལ་འཁོར་གཤེགས་སུ་གསོལ་ནས། ཞེས་གསུངས་པའི་ཕྱིར་རོ། །སློབ་དཔོན་མི་ཐུབ་ཟླ་བས་ནི། དཀྱིལ་འཁོར་བསྡུས་ནས་གཏོར་མ་སྦྱིན་པར་བཞེད་དེ། བཟང་པོ་ཡོངས་བཟུང་ལས། རྡུལ་ཚོན་བསྡུས་པའི་རྗེས་ལ། །དེ་ནས་དཀྱིལ་འཁོར་ནང་གནས་པའི། །ས་ནི་བདུད་རྩིས་ཉེར་བྱུགས་པའི། །ཕྱོགས་སྐྱོང་བ་ཡི་གཏོར་མའམ། །འབྱུང་པོ་ཀུན་ལ་གཏོར་མ་བཏང་། །ཞེས་གསུངས་ཤིང་། སློབ་དཔོན་གཞན་ཡང་འདི་དང་མཐུན་པར་བཤད་པ་མང་ངོ་། །གང་ལྟར་ཡང་འབྱུང་པོ་ཐམས་ཅད་པའི་གཏོར་མ་བཏང་ནས་རང་རང་གི་གནས་སུ་གཤེགས་སུ་གསོལ་བར་བྱའོ། །གཉིས་པ་དཀྱིལ་འཁོར་དང་མ་འབྲེལ་ན། འདས་པའི་གཏོར་མ་སྔར་དཀྱིལ་འཁོར་དང་མ་འབྲེལ་བར་བཏང་བའི་ཚུལ་ལྟར་ཕུལ་བའི་རྗེས་ལ་འཇིག་རྟེན་པའི་གཏོར་མ་ཕྱི་རོལ་པ་ལྟར་ལས། ཕྲིན་ལས་གཞོལ་བ་ཡན་ཆད་བྱའི། ལྷག་མ་རྣམས་མི་དགོས་སོ། །གཉིས་པ་གཞུང་དོན་ལ་གསུམ། སྔོན་འགྲོ་བདག་གི་རྣལ་འབྱོར། དངོས་གཞི་གཏོར་མའི་ཆོ་ག དེ་དག་ནི་ཕན་ཡོན་བསྟན་པའོ། །དང་པོ་ནི་དཀྱིལ་འཁོར་སྒྲུབ་མཆོད་དང་། ཚོགས་ཀྱི་འཁོར་ལོ་ལ་སོགས་པ་བདག་བསྐྱེད་སྔོན་དུ་སོང་བ་རྣམས་ལ་མི་དགོས་ལ། ཐུན་མཚམས་སུ་བདག་བསྐྱེད་དང་མ་འབྲེལ་ན་ཧཱུྃ་ལས་སྐད་ཅིག་གིས། ཀྱེ་ཡི་རྡོ་རྗེ་སྦྱོར་ལྡན་པ་སྟེ། ཕྱག་གཉིས་པའི་ང་རྒྱལ་དུ་བྱས་ལ། དེ་དང་མ་འབྲེལ་བའི་རྣལ་འབྱོར་པས་འོག་ནས་འབྱུང་བའི་གཏོར་མའི་བྱ་བ་རྣམས་བསྒོམ་པ་སྟེ། བསྒྲུབ་པར་བྱ་བའི་དོན་ཡིན་ཏེ། དེ་ཉིད་བཅུ་པར། ད་ནི་གཏོར་མ་བཤད་པར་བྱ་སྟེ། གསང་སྔགས་ཧཱུྃ་བརྗོད་ནས་བདག་ཉིད་དཔལ་ཧེ་རུ་ཀའི་རྣམ་པར་གྱུར་པ་དང་། ཐམས་ཅད་དུ་སྲུང་བ་དེའི་གནས་དང་དཀྱིལ་འཁོར་མདུན་དུ་བསམ་མོ་ཞེས་སོ། །གཉིས་པ་ལ་བཞི། མགྲོན་གྱི་ཏིང་ངེ་འཛིན་དང་། རྫས་ཀྱི་དང་། གཏོར་མ་འབུལ་བ། མཇུག་གི་ཆོ་གའོ། །དང་པོ་ལ་བཞི། མགྲོན་བསྐྱེད་པ། དགུག་པ། བྱིན་གྱིས་བརླབ་པ། དབང་བསྐུར་བའོ། །དང་པོ་ནི། ཐོག་མར་ཤཱུ་ནྱ་ཏཱའི་སྔགས་ཀྱིས་སྟོང་པར་བསྒོམས་སྟེ། གུར་འགྲེལ་ལས། བསྒོམ་པར་བྱ་ཞེས་པ་ནི། སྟོང་པ་ཉིད་བསྒོམས་པའི་རྗེས་ལའོ་ཞེས་སོ། །དེ་ནས་མགྲོན་བསྐྱེད་པ་ལ། ཤྲཱི་ཨཱ་ནནྡ་བཛྲའི་གཏོར་ཆོག་ལས། དེ་ལ་སྲུང་བའི་འཁོར་ལོ་ནི་སྟོང་པ་ཉིད་དུ་བསྒོམ་ཞིང་། དེའི་རྗེས་ལ་ཧཱུྃ་ལས་སྣ་ཚོགས་རྡོ་རྗེ་ཧཱུྃ་དེ་ཉིད་ཀྱིས་མཚན་པའོ། །དེ་ལས་འོད་ཟེར་སྤྲོས་པས་བདུད་རྣམས་བཏུལ་ནས། སླར་འདུས་པ་ལས་དྲྭ་བ་དང་རྭ་བ་དང་ས་གཞིར་གྱུར་པར་བསམ་པར་བྱའོ། །ཞེས་སྲུང་འཁོར་བསྒོམ་པ་ཡང་བཤད་མོད་ཀྱི་གཞུང་གཞན་རྣམས་ལས་མི་འབྱུང་བས་འདིར་མི་བྱའོ། །དེས་ནས་ཆོས་འབྱུང་བསྐྱེད་པ་ལ་ཁ་ཅིག ཆོས་འབྱུང་གི་ནང་དུ་པདྨ་གསུམ་ཀ་འདོད་པ་ནི་མི་འཐད་དེ། དེ་ཉིད་བཅུ་པར། གོང་མ་གོང་མའི་རིམ་པས་ཆོས་འབྱུང་གསུམ་རྒྱུད་ཀྱི་དབུས་སུ་ཆུད་པའི་པདྨ་དམར་པོ་འདབ་མ་བརྒྱད་པ་བལྟས་ལ། ཞེས་དང་། སློབ་དཔོན་ཀཾ་པ་ལས། ཆོས་འབྱུང་སུམ་བརྩེགས་བར་མར་ནི། །ཞེས་དང་། མར་མེ་མཛད་ཀྱིས། སྟེང་གི་ཆོས་འབྱུང་པདྨ་དཀར། །ཞེས་དང་། འོག་གི་ཆོས་འབྱུང་པདྨ་དམར། །ཞེས་དང་། རྗེ་བཙུན་རྩེ་མོས། དཀྱིལ་འཁོར་གྱི་ནུབ་ཕྱོགས་འོག་གི་ཆ་ལ་ཆོས་འབྱུང་གི་ནང་དུ་པདྨ་འདབ་བརྒྱད་ལ་ཞེས་སོགས་དཀྱིལ་འཁོར་དང་འབྲེལ་པའི་སྐབས་ནས་གསུངས་ཤིང་། རྗེ་བཙུན་གྱིས་སྟེང་གི་ཆོས་འབྱུང་གི་པདྨ་ཞེས་དང་། བར་གྱི་ཆོས་འབྱུང་གི་པདྨ་ཞེས་དང་། ཆོས་འབྱུང་འོག་མའི་པདྨ་ཞེས་པ་དང་འགལ་བའི་ཕྱིར་རོ། །ཁ་ཅིག་གུར་ལས། ནམ་མཁའི་ཁམས་ཀྱིས་དབུས་གནས་པར། །པདྨ་འདབ་བརྒྱད་བསྒོམ་པར་བྱ། །ཞེས་དང་། དེ་བཞིན་དུ་བཟང་པོ་ཡོངས་བཟུང་དང་། རིན་ཆེན་འབར་བ་ལས་བཤད་པས། ཆོས་འབྱུང་མེད་དོ་ཞེས་པ་ནི་ཤིན་ཏུ་འཁྲུལ་སྟེ། སློབ་དཔོན་ལྷའི་རིགས་ཀྱི་བློ་གྲོས་ཀྱི་འགྲེལ་པར། ནམ་མཁའི་ཁམས་ཀྱི་དབུས་གནས་པར། །ཞེས་བྱ་བ་ནི། ཆོས་ཀྱི་འབྱུང་གནས་ཀྱི་ནང་དུ་སོན་པའོ། །ཞེས་བཤད་པའི་ཕྱིར་རོ། །དེས་ན་མདུན་གྱི་ནམ་མཁར་ཆོས་ཀྱི་འབྱུང་གནས་གྲུ་གསུམ་སུམ་བརྩེགས་ཀྱི་ནང་དུ་ནི་པཾ་གསུམ་ལས། ལྷའི་རིགས་ཀྱི་བློ་གྲོས་ཉིན་འབྱུང་ཟླ་བ། ཌོམྦི་པ། གཉིས་མེད་རྡོ་རྗེ་ལྟར་ན་པདྨ་དམར་པོ་འདབ་བརྒྱད་སུམ་བརྩེགས་སམ། མར་མེ་མཛད་དང་། སློབ་དཔོན་འདི་ལྟར་ན། དང་པོ་དཀར་པོ། གཉིས་པ་ནག་པོ། གསུམ་པ་དམར་པོར་བསམས་ལ། དེར་ཨོཾ་ཨཱཿཧཱུྃ་གསུམ་ལས་རིམ་པ་བཞིན་དུ། ལྷ་ཆེན་བརྒྱད་དང་ནི། ཕྱོགས་སྐྱོང་བརྒྱད་དང་། ཀླུ་ཆེན་བརྒྱད་རྣམས་པདྨའི་མདོག་བཞིན་དུ་བསྐྱེད་པར་བྱ་སྟེ། དེའང་སྟེང་གི་ཆོས་འབྱུང་ལ་གནས་པའི་པདྨ་དཀར་པོ་འདབ་མ་བརྒྱད་པའི་དབུས་སུ་ལྷ་བསྐྱེད་པ་གུར་དང་རྒྱ་གཞུང་ཕལ་མོ་ཆེ་ནས་གསལ་བར་མ་བཤད་ཀྱང་། མར་མེ་མཛད་ཀྱི་གཏོར་ཆོག་ལས། དེའི་དབུས་སུ་སྣ་ཚོགས་པདྨ་རྒྱ་ཆེན་པོ་དང་། ཟླ་བ་ལ་སོགས་པའི་དཀྱིལ་འཁོར་གྱི་སྟེང་དུ་རང་གི་ཡི་དམ་གྱི་ལྷའི་རྣལ་འབྱོར་བསྐྱེད་པར་བྱའོ། །ཞེས་ལྷག་པའི་ལྷ་བསྒོམ་པར་བཤད་ལ། དེས་མཛད་པའི་ཀྱེ་རྡོ་རྗེའི་སྒྲུབ་ཐབས་ལས། པདྨའི་ལྟེ་བ་གསུམ་པོ་ལ། །རང་གི་ཧེ་རུ་ཀ་ཉིད་བསྒོམ། །ཞེས་དང་། སློབ་དཔོན་ནག་པོ་པས་དེ་ནས་སྐད་ཅིག་ཙམ་གྱིས་ནམ་མཁར་ཆོས་འབྱུང་གི་བར་དུ་ཆུད་པའི་པདྨ་འདབ་བརྒྱད་ཀྱི་ལྟེ་བར་བཅོམ་ལྡན་འདས་ཀྱི་དཀྱིལ་འཁོར་རམ། དཔའ་བོ་གཅིག་པུ་བལྟས་ལ་ཞེས་བཤད་ཅིང་། རྣལ་འབྱོར་དབང་ཕྱུག་གི་མན་ངག་ལས་པདྨ་གསུམ་གའི་དབུས་སུ་སྐུ་གསུང་ཐུགས་ཀྱི་རྡོ་རྗེ་གསུམ་རིམ་པ་བཞིན་བསྐྱེད་པར་བཞེད་པས། དེ་ལྟར་ན་དབུས་སུ་སྐུ་རྡོ་རྗེ། འདབ་མ་བརྒྱད་ལ། ཤར་དུ་དབང་ཕྱུག་ཆེན་པོ་བསྐྱེད། ལྷོར་ནི་ལྷའི་དབང་པོ་བསམ་པར་བྱ། ནུབ་ཏུ་ཚངས་པ་བསྐྱེད་པར་བྱ་སྟེ། བྱང་ཕྱོགས་སུ་ནི་ཁྱབ་འཇུག་གོ །ཤར་ལྷོར་འདོད་པའི་དབང་ཕྱུག་བསྐྱེད། ལྷོ་ནུབ་ཏུ་ཚོགས་ཀྱི་བདག་པོ་སྟེ། བྷྲྀངྒི་རི་ཏི་ནི་ནུབ་བྱང་དུའོ། །བྱང་ཤར་དུ་ནི་གཞོན་ནུ་ཀཱརྟི་ཀའོ། །དེ་ལྟར་ཡང་རྡོ་རྗེ་གུར་ལས། ཉི་ཟླ་ཚངས་པ་ལ་སོགས་དང་། །ཚངས་པའི་རིགས་ནི་དམ་པ་དང་། །ཚངས་པ་མདུན་ན་འདོན་ཉིད་དང་། །དགའ་ལྡན་མཐའ་བྲལ་གནས་པ་དང་། །རྒྱལ་པོ་ཆེན་པོར་གྱུར་པ་དང་། །གཞན་འཕྲུལ་དབང་བསྒྱུར་ཉིད་དང་ནི། །གང་ཞིག་འཕྲུལ་དགའི་ལྷ་རྣམས་དང་། །གཙང་མའི་རིས་སུ་གང་གནས་དང་། །བདེ་བ་ཅན་ན་འདུག་པ་དང་། །འོག་མིན་དུ་ནི་གནས་པ་དང་། །འོད་ཟེར་ཅན་གྱི་འཇིག་རྟེན་ཁམས། །སུམ་ཅུ་རྩ་གསུམ་གནས་པ་དང་། །དེ་ཀུན་སྟེང་དུ་གནས་པར་བྱ། །ཞེས་སོ། །ཆོས་འབྱུང་བར་མའི་དབུས་སུ་པདྨ་ནག་པོ་འདབ་མ་བརྒྱད་པའི་ལྟེ་བར་རྣལ་འབྱོར་དབང་ཕྱུག་ལྟར་ན་ཐུགས་རྡོ་རྗེ་འདབ་མ་བརྒྱད་ལ། ཤར་གྱི་འདབ་མར་བརྒྱ་བྱིན་བསམ། ལྷོར་ནི་མཐར་བྱེད་དེ་གཤིན་རྗེ་དགོད་པར་བྱ། ཆུ་བདག་ཆུ་ལྷ་ནི་ནུབ་ཀྱི་འདབ་མ་ལའོ། །དེ་བཞིན་དུ་བྱང་དུ་གནོད་སྦྱིན་དགོད། མེའི་མཚམས་སུ་མེ་ལྷ་ཆེན་པོ། བདེན་བྲལ་དུ་ནི་སྲིན་པོའོ། །ནུབ་བྱང་མཚམས་སུ་རླུང་ལྷ་སྟེ། བྱང་ཤར་དུ་ནི་འབྱུང་པོའི་བདག་པོ་དབང་ལྡན་ནོ། །དེ་ལྟར་ཡང་གུར་ལས། དབང་པོ་ཤར་གྱི་འདབ་མར་བསམ། །མཐར་བྱེད་ལྷོར་ནི་དགོད་པར་བྱ། །ཆུ་བདག་ནུབ་ཀྱི་འདབ་མ་ལ། །བྱང་དུ་ནོར་སྦྱིན་དགོད་པར་བྱ། །མེར་ནི་བྱིན་ཟ་ཆེན་པོ་ཉིད། །བདེན་བྲལ་མཚམས་ཕྱོགས་སྐྱོང་དེ་བཞིན། །རླུང་དུ་གནས་མེད་བསམ་པར་བྱ། །དབང་ལྡན་དུ་ནི་འབྱུང་པོའི་གཙོ། །ཞེས་སོ། །ཆོས་འབྱུང་འོག་མར་པདྨ་དམར་པོ་འདབ་བརྒྱད་ཀྱི་ལྟེ་བར་རྣལ་འབྱོར་དབང་ཕྱུག་ལྟར་ན། གསུང་རྡོ་རྗེ། འདབ་མ་བརྒྱད་ལ་ཤར་དུ་སྟོབས་ཀྱི་རྒྱུ་དང་། ལྷོར་དུང་སྐྱོང་དང་། ནུབ་ཏུ་མཐའ་ཡས། བྱང་དུ་ནོར་རྒྱས་རྣམས་བསམ། དེ་བཞིན་དུ་སྟེ་མེར་འཇོག་པོ་དང་ནི་བདེན་བྲལ་དུ་རིགས་ལྡན་དང་རླུང་དུ་པདྨ་ཆེན་པོ། དབང་ལྡན་དུ་ནི་ཤིན་ཏུ་པདྨའོ། །དེ་ལྟར་ཡང་གུར་ལས། ཆོས་འབྱུང་ནང་དུ་སོན་པ་ནི། །སྟོབས་ཀྱི་རྒྱུ་དང་དུང་སྐྱོང་དང་། དེ་བཞིན་མཐའ་ཡས་ནོར་རྒྱས་བུ། །འཇོག་པོ་དང་ནི་རིགས་ལྡན་ཉིད། །པད་ཆེན་པདྨ་བཟང་པོ་ཅན། །ལྷ་མིན་སེམས་ཅན་དམྱལ་བ་རྣམས། །ཆོས་ཀྱི་འབྱུང་གནས་འོག་ཏུའོ། །ཞེས་སོ། །ཁ་ཅིག་མཚམས་ཀྱི་ལྷ་རྣམས་ཐོག་མར་བྱང་ཤར་ནས་འགོད་པ་ནི། གཞུང་འདི་དང་། བཟང་པོ་ཡོངས་བཟུང་། རིན་ཆེན་འབར་བ། ཀུ་མུ་ཏི། རྗེ་བཙུན་གོང་མ། གུར་གྱི་རྒྱུད་རྣམས་ལས་མེ་ནས་ཐོག་མར་བཤད་པ་དང་འགལ་ལོ། །དེ་ལྟར་འབྱུང་པོ་བརྒྱད་གསུམ་ཉེར་བཞི་དང་། གཙོ་བོ་གསུམ་པོ་ཀུན་ཀྱང་ཞལ་གཅིག་ཕྱག་གཉིས་པ་རྡོ་རྗེ་དང་དྲིལ་བུ་ཕྱག་ན་བཅས་ཏེ་དེ་དག་འཛིན་པར་གྱུར། དེ་ཉིད་བཅུ་པ། བཟང་པོ་ཡོངས་བཟུང་། ཀུ་མུ་ཏི། རིན་